SPECIALITĂŢI MORALE 


George Călinescu, 
în „Adevărul literar şi artistic”, 4 februarie 1934 


Am citit cu mare satisfacţiune, în gazete, că o bandă de 
paznici albanezi a fost prinsă operând spargeri în dauna 
stăpânilor. Cum zic, m-am bucurat foarte mult. De ce? - veţi 
întreba. lată pentru ce: 

N-aş putea spune de când datează obiceiul, dar e cert că 
atunci când un proprietar de vie, de moşie sau de hotel are 
nevoie de un „om de încredere”, caută numaidecât un „turc”, 
adică un „albanez”. Albanezii sunt specializaţi în branşa 
„oameni de încredere”, în care nici o altă naţiune se pare că nu 
poate izbuti. 

La uşile hotelurilor, caselor de raport, a cinematografelor 
şi a depozitelor întâlneşti foarte adesea nişte indivizi pe 
jumătate adormiţi, cu fălci bestiale şi vorbire grohăită şi 
incomprehensibilă, indivizi care par cu totul lipsiţi de funcțiunile 
superioare ale umanităţii. Inacţiunea şi somnolenţa le dau o 
înfăţişare de extremă stupiditate şi acea agresivitate lentă a 
portarilor care sunt iritabili la orice tulburare şi plini de 
demnitatea lor. Am jigni nobila naţiune albaneză dacă ne-am 
închipui că aceşti specialişti ai credinţei sunt albanezi. Cine ştie 
ce vagă cloacă balcanică le dă naştere? 

Când „credinţa” nu e ajutată de inteligenţă, ea e puţin 
lucru. S-au văzut criminali scoţându-şi legăturile cu lucruri de 
furat sub ochii somnolenţi şi osândiţi ai acestor paznici. Alteori 
excesul de zel ciuruie cu gloanţe trupul unui copil care a furat 
un ciorchine de strugure sau sugerează legarea de coada calului 
a unui ţăran cu o vită prea lacomă. 

Un lucru mi se pare cu totul ciudat. Cum e cu putinţă ca o 
naţiune să ajungă la convingerea aceasta nestrămutată că e 
lipsită de anumite însuşiri morale? Poţi oare să-ţi închipui că un 
francez care în funcțiunile de răspundere să dorească turci, 
convins fiind că lui îi lipseşte această calitate? Educarea unui 
popor pe acest temei de scepticism moral devine aproape cu 


neputinţă. Nimic nu întăreşte o virtute mai mult ca încrederea. 
Pune un copil să facă o acţiune de înaltă răspundere şi ţi-o va 
face. Fenomenul albanezului „om de încredere” este semnul 
unei deficienţe morale îngrijorătoare şi se poate traduce mai 
literar aşa: „Nu mă pune să-ţi păzesc averea, că sunt cam hoţ”. 


[...] 


